ჯიმი ფლოიდ ჰასელბაინკი
ჯიმი ფლოიდ ჰასელბაინკი (ნიდერლ. Jimmy Floyd Hasselbaink; დ. 27 მარტი, 1972) — ნიდერლანდელი საფეხბურთო მწვრთნელი და ყოფილი თავდამსხმელი. ჯიმი დაიბადა 1972 წელს პარამარიბოში, ნიდერლანდების სამეფოს მაშინდელ კოლონია სურინამში, იგი ექვს შვილიანი ოჯახის უმცროსი წევრი იყო. 6 წლის ასაკში დედა ჯიმისთან და კიდევ 3 შვილთან ერთად საცხოვრებლად ჩრდილო ჰოლანდიის ქალაქ ზანდამში გადავიდა. ჯიმიმ ადგილობრივი კლუბების შემდეგ ბედი პორტუგალიაში სცადა, სადაც მან თავისი კლუბი პორტუს ბოავიშტა იპოვა, სადაც ბრწყინვალე თამაშის შემდეგ პრემიერლიგაში 1997 წელს გრემ ტეილორის ლიდს იუნაიტედში გადავიდა. შემდეგ ერთი სეზონი ითამაშა ატლეტიკო მადრიდში და 2000 წელს ჩელსიში ჩაირიცხა, კლუბის ისტორიაში რეკორდულ, £15 მილიონად. ჩელსიში ჯიმიმ ოთხი სეზონი ითამაშა, ჩაატარა 136 მატჩი და 70 გოლი გაიტანა. ჩელსიდან აბარგების შემდეგ თამაშობდა მიდლსბროში (2004–2006), ჩარლტონ ათლეტიკში (2006–2007), კარიერა 2008 წელს კარდიფ სიტში დაასრულა. პრემიერლიგაში გატანილი აქვს 127 გოლი და ლეგიონერებიდან ამ მაჩვენებლით მხოლოდ ლეგენდარულ ტიერი ანრის ჩამორჩება. ჰოლანდიის ნაკრებში ჩატარებული აქვს 23 მატჩი, გატანილი აქვს ცხრა გოლი.